ড. শাহেদ নতুন চর্যাপদের শব্দ, লিপি ও ব্যাকরণ সম্পর্কেও প্রসঙ্গত আলোকপাত করেছেন। তিনি লক্ষ করেছেন কাল পরিক্রমায় শব্দরূপের যে-পরিবর্তন ঘটেছে নতুন চর্যাপদে তার নিদর্শন বিধৃত। অনেক ক্ষেত্রে নতুন চর্যাপদে সমার্থক শব্দ ব্যবহার করায় এর পাঠান্তর তৈরি হয়েছে। শাহেদ বর্ণগত রূপভেদ নিয়েও বিশদ আলোচনা করেছেন। নতুন চর্যাপদে সংস্কৃত ব্যাকরণের ণত্ব বিধান ও ষত্ব বিধান লঙ্ঘনের রীতি পরিলক্ষিত হয় অনেক শব্দের বানানে। এসব চর্যাপদে লিপিকর বিভ্রান্তি ছাড়াও রয়েছে অর্থবিভ্রান্তি। তিনি আরো লক্ষ করেছেন, নতুন চর্যাপদের উত্তরকালে অপ্রত্যাশিতভাবে শব্দ ও বাক্য ব্যবহারে সংস্কৃতের প্রভাব বৃদ্ধি পেয়েছে। কিছু কিছু ক্ষেত্রে পালি-প্রাকৃতের প্রভাব চোখে পড়লেও অনেক ক্ষেত্রে সংস্কৃত ব্যাকরণের অনুশাসন ব্যাপকভাবে অনুসৃত হয়েছে। তিনি নতুন চর্যাপদের আট হাজার শব্দের ভা-ার নিরীক্ষা করে এটি লক্ষ করেছেন যে, এদের মধ্যে বেশ কিছু শব্দ বর্তমানে বিলুপ্ত বা অপ্রচলিত। তাছাড়া শব্দার্থ বিচারে দেখা যায়, নতুন চর্যাপদে অনেক শব্দের সাধারণ অর্থের অন্তরালে গূঢ় অর্থ লুকানো রয়েছে।